………….. sz.) napirend

Előterjesztve:

Gazdasági és Tulajdonosi Bizottsághoz

**E L Ő T E R J E S Z T É S**

**A Képviselő-testület 2016. január 28-i rendes ülésére**

**Tárgy:** A Budapest II. kerület, Bimbó út 51. (Eszter utca 10.b) szám alatti, 12806 helyrajzi számú ingatlanra vonatkozó önkormányzati elővásárlási jogról lemondás

**Készítette:** …………………………………..

dr. Láng Orsolya

Vagyonhasznosítási és Ingatlan-nyilvántartási Iroda vezetője

**Egyeztetve:** …................................................

Dankó Virág

alpolgármester

**Látta:** ...........................................................

dr. Szalai Tibor

jegyző

A napirend tárgyalása zárt ülést nem igényel.

**Tisztelt Képviselő-testület!**

A Budapest II. kerület, Bimbó út 51. (Eszter utca 10.b) szám alatti, 12806 helyrajzi számú, 2475 m2 alapterületű, kivett udvar és kollégium megnevezésű ingatlan 1/1 tulajdoni hányadban Budapest Főváros Önkormányzata tulajdonát képezi (*tulajdoni lap 1. melléklet, helyszínrajz 2. melléklet*).

Budapest Főváros Önkormányzata nevében meghatalmazással, a Budapest Főváros Vagyonkezelő Központ Zrt. (BFVK Zrt.) képviseletében Barts J. Balázs vezérigazgató 2015. december 21-én kelt és 2016. január 4. napján érkezett levelében tájékoztatta az Önkormányzatot, hogy a BFVK Zrt. 2015. szeptember 29. napján nyilvános értékesítési pályázat keretében meghirdette az ingatlant. Az eljárás során egyetlen érvényes ajánlat érkezett, a BMB-REAL Korlátolt Felelősségű Társaság (székhelye: 1024 Budapest, Ady Endre u. 19/A., Cg.01-09-270963) részéről. Budapest Főváros Önkormányzata a BMB-REAL Kft-t, mint nyertes ajánlattevőt jelölte meg vevőként és a nevezett társasággal 2015. december 16. napján kötötte meg az ingatlan adásvételi szerződést a megajánlott 410.500.000.- Ft + Áfa összegű vételáron *(megkeresés és adásvételi szerződés 3. melléklet)*.

Az adásvételi szerződés 4.1. pontja alapján a vevő a pályázati eljárás keretében az adásvételi szerződés aláírását megelőzően bánatpénz jogcímén az eladónak megfizetett nettó 41.000.000.- Ft összeget, melyet a felek foglalónak tekintenek. A vevő a vételár további részét, nettó 369.500.000.- Ft összeget az adásvételi szerződés hatálybalépéséről történő értesítés vevő általi kézhezvételének napjától számított 5 munkanapon belül banki átutalással köteles megfizetni az eladó bankszámlájára.

A BFVK Zrt. fenti levelében - hivatkozva az egyes állami tulajdonban lévő vagyontárgyak önkormányzatok tulajdonba adásáról szóló 1991. évi XXXIII. törvény 39.§ (2) bekezdésére, miszerint a kerületet a főváros tulajdonában lévő ingatlan tekintetében elővásárlási jog illeti meg - felhívta az Önkormányzatot elővásárlási jogával kapcsolatos nyilatkozattételre.

Az Önkormányzat vagyonáról és a vagyontárgyak feletti tulajdonosi jog gyakorlásáról, továbbá az önkormányzat tulajdonában lévő lakások és helyiségek elidegenítésének szabályairól, bérbeadásának feltételeiről szóló 34/2004.(X.13.) önkormányzati rendelet (a továbbiakban: Vagyonrendelet) 6. § (2) bekezdése alapján a tulajdonosi jogokat nettó ötvenmillió forint értékhatár felett az Önkormányzat Képviselő-testülete közvetlenül gyakorolja.

A Vagyonrendelet 17. § (4) alapján az önkormányzatot megillető elővásárlási jogot az önkormányzat költségvetésében erre vonatkozóan biztosított előirányzat terhére a 6. § (2) bekezdése szerint a Képviselő-testület vagy a GTB gyakorolja.

A Képviselő-testület az Önkormányzat 2016. évi költségvetését még nem fogadta el, a 2015. évi költségvetés pedig elővásárlási jog gyakorlására külön előirányzatot nem tartalmaz.

A Képviselő-testület által kialakított bizottságok hatásköréről, a bizottságok és tanácsnokok feladatköréről szóló 45/2001.(XII.22.) önkormányzati rendelet 1. sz. mellékletének 3.3 pontja szerint a Gazdasági és Tulajdonosi Bizottság javaslatot tesz a Képviselő-testületnek elővásárlási jog gyakorlására nettó 50 millió Ft értékhatár felett.

A Gazdasági és Tulajdonosi Bizottság az előterjesztést megtárgyalta, javaslata az ülésen szóban kerül ismertetésre.

**Határozati javaslat:**

A Képviselő-testület úgy dönt, hogy a Budapest Főváros II. Kerületi Önkormányzat nem él a Budapest II. kerület, Bimbó út 51. (Eszter utca 10.b) szám alatti, 12806 helyrajzi számú, 2475 m2 alapterületű, kivett udvar és kollégium megnevezésű ingatlan tekintetében az egyes állami tulajdonban lévő vagyontárgyak önkormányzatok tulajdonba adásáról szóló 1991. évi XXXIII. törvény 39.§ (2) bekezdésében foglaltak alapján fennálló elővásárlási jogával a Budapest Főváros Önkormányzata, mint tulajdonos képviseletében eljáró Budapest Főváros Vagyonkezelő Központ Zrt. eladó, valamint a BMB-REAL Korlátolt Felelősségű Társaság (székhelye: 1024 Budapest, Ady Endre u. 19/A., Cg.01-09-270963) vevő között 410.500.000.- Ft + Áfa összegű vételár mellett a 2015. december 16. napján aláírt ingatlan adásvételi szerződés vonatkozásában.

**Felelős:** Polgármester

**Határidő:** 30 nap

*A határozat meghozatalához egyszerű szótöbbség szükséges.*

Budapest, 2016. január 18.

**Dr. Láng Zsolt**

Polgármester

**Mellékletek:**

1. [tulajdoni lap](1.%20melléklet%20tulajdoni%20lap%20másolat.pdf)
2. [helyszínrajz](2.%20melléklet%20helyszínrajz.pdf)
3. [megkeresés és adásvételi szerződés](3.%20melléklet%20megkeresés,%20adásvételi%20szerződés.pdf)